b'\n_START_ARTICLE_\nStyx\n_START_PARAGRAPH_\nAng Styx (Sinaunang Griyego: \xce\xa3\xcf\x84\xcf\x8d\xce\xbe, na nangangahulugang "poot" at "pagkamuhi") (anyong pampang-uri sa Ingles: Stygian,  /\xcb\x88st\xc9\xaad\xca\x92i\xc9\x99n/) ay isang ilog sa mitolohiyang Griyego na bumubuo sa hangganan sa pagitan ng Mundo at ng Mundong Ilalim (na madalas tawagin bilang Hades na pangalan din ng pinuno ng dominyong ito). Ang mga ilog na Styx, Phlegethon, Acheron, at Cocytus ay nagsasalubong sa gitna ng mundong ilalim sa ibabaw ng isang malaking lati, na sa kung minsan ay tinatawag din bilang Styx. Ang mga mahahalagang mga ilog ng mundong ilalim ay ang Lethe, Eridanos, at Alpheus._NEWLINE_Ang isa pang pagbabaybay na Stix ay paminsan-minsang ginagamit sa mga salinwika ng Griyegong Klasiko bago ang ika-20 daantaon. Sa pamamagitan ng pagpapalit-saklaw, ang pang-uring stygiano (na stygian sa Ingles) ay naging tumutukoy sa anumang madilim, mapanglaw, malungkot, mahapis, at malumbay.'